Opetushallitus


TUTKIELMA

Historian oppiaineen perusopetuksen päättöarvioinnin tukimateriaali

OPETTAJALLE
TUTKIELMA TOISESTA MAAILMANSODASTA
Tässä tehtävässä oppilas tutkii valitsemaansa toisen maailmansodan tapahtumaa ja sen vaikutusta toisen maailmansodan kulkuun. Ohjeissa on määritelty rajattu määrä toisen maailmansodan tapahtumia, mutta listaa voi tietenkin laajentaa tai antaa oppilaan päättää aiheensa kokonaan itse. Koska tutkielman tekeminen on monelle täysin uusi työtapa ja varsin haastava sellainen, tulisi oppilasta auttaa aiheen järkevässä rajaamisessa. Työn laajuuden ja vaikeuden vuoksi voi olla järkevää tehdä tutkielma esimerkiksi parityönä.
Tutkielman pituus kannattaa rajata, jotta sekä oppilaan että opettajan työmäärät pysyvät kohtuullisina. Tässä esimerkissä pituus on rajattu 15 liuskaan lähdeluetteloineen, mutta pituus on tietenkin opettajan itse päätettävissä. 
Tutkielman tekeminen vaatii aikaa, ja siihen on suositeltavaa käyttää ainakin 10 oppituntia. Työskentelyn aikatauluttamisessa on syytä tukea oppilasta. Oppilaan on vaikea hahmottaa näin pitkää ajanjaksoa, ja helposti ensimmäiset tunnit kuluvat johonkin aivan muuhun kuin tehokkaaseen työskentelyyn. Oppilas voi tarvittaessa tehdä valmiin aikataulupohjan avulla oman henkilökohtaisen aikataulunsa.
Tässä tukimateriaalissa on oppilaalle annettavat ohjeet sekä arviointikriteerit. Ohjeet sisältävät myös lähteiden merkitsemisohjeet sekä aikataulun kymmenelle oppitunnille. Lähteiden merkintätapoja on useita, ja opettaja voi tietenkin valita niistä mieleisensä. Arviointi kohdistuu seuraaviin taitoihin: T2 historiatiedon hankkiminen, T4 kronologian ymmärtäminen, T6 syy-seuraussuhteen ymmärtäminen sekä T11 historiatiedon tuottaminen. Tutkielmassa arvioinnin kohteena on taitojen lisäksi oikea muoto, esimerkiksi kansilehti, sisällys- ja lähdeluettelo. Oikeakielisyyden arviointi tukee laaja-alaisen osaamisen tavoitteiden toteutumista.

TUTKIELMA TOISESTA MAAILMANSODASTA
OHJEET OPPILAALLE
Historiassa tehdään tutkielma jostain toisen maailmansodan käännekohdasta ja sen vaikutuksista toisen maailmansodan kulkuun (Operaatio Barbarossa, Pearl Harbor, Stalingrad, El Alamein, Normandian maihinnousu tai Hiroshiman ja Nagasakin pommitukset). Tutkielmassa nimensä mukaisesti tutkitaan jotain asiaa. Siinä selvitetään jokin ongelma tai haetaan vastausta johonkin kysymykseen. Tutkielma ei ole kooste irrallisia havaintoja, vaan jäsennelty ja selkeä kokonaisuus, joka antaa vastauksen alussa määriteltyyn kysymykseen: Miten tutkittu tapahtuma vaikutti toisen maailmansodan kulkuun?


Ohjeita tutkielman tekoon
Lue ohjeet huolella ennen tutkielman aloittamista. Kyseessä on laaja ja työläs tehtävä, joten aluksi kaikki voi tuntua varsin sekavalta. Tutkielman tekeminen voi kuitenkin parhaimmillaan olla todella palkitsevaa. Älä kopioi muiden tekstejä tai valmiita tutkielmia. Kopioimalla et opi mitään, ja se on sitä paitsi toisen työn varastamista. Koska opettajakin osaa käyttää Googlea, kopioinnista jää kiinni ja tutkielma hylätään.
Muotoseikat
· riviväli 1,5 ja fonttikoko 12
· asiallinen fontti, esim. Times New Roman, ei Comic Sansia!
· pituus lähdeluetteloineen maksimissaan 15 sivua
Tutkielman rakenne
Tutkielma koostuu seuraavista osista:
1. Kansilehti
2. Sisällysluettelo
3. Johdanto
4. Taustaluku
5. Käsittelyluvut
6. Yhteenveto
7. Lähteet
1. Kansilehti
Kansilehdelle kirjoitetaan tutkielman nimi, tutkielman tekijä, luokka, koulu ja valmistumispäivämäärä. Kirjoita otsikko keskelle ja muut tiedot oikeaan alareunaan. Vältä liian pitkiä otsikoita. Otsikoiden tulisi olla tiiviitä ja kertoa olennaista sisällöstä.

2. Sisällysluettelo
Tee sisällysluettelosta siisti ja selkeä. Merkitse siihen tutkielman pääotsikko sekä päälukujen ja alalukujen otsikot ja sivunumerot. Sekä pääluvut että alaluvut numeroidaan. Voit keksiä otsikot itse tai käyttää esimerkin valmiita otsikoita. Älä kuitenkaan käytä lainausmerkeissä olevia otsikoita.
Esimerkki sisällysluettelosta:
1. Johdanto						s. 1
2. Toisen maailmansodan alku (”Taustaluku”)		s. 2
2.1. Sodan osapuolet					s. 2
2.2. Sodan syttyminen ja salamasota			s. 2
2.3. Keskeiset sotatapahtumat				s. 3
3. Operaatio Barbarossa	(”1. Käsittelyluku”)		s. 5
3.1. Tausta						s. 5
3.2. Tapahtumat						s. 6
3.3. Ratkaisu						s. 7
4. Toisen maailmansodan päätös (”2. Käsittelyluku”)	s. 8
4.1. Sodan päätös Euroopassa				s. 8
4.2. Japanin antautuminen				s. 9
5. Pohdinta						s. 11
6. Lähteet							s. 12
3. Johdanto
Tässä osiossa esittelet tutkittavan aiheen, määrittelet tutkimusongelman ja kerrot keskeisimmät lähteet. Johdannossa on myös hyvä perustella, miksi tutkielmassa tarkastellaan aihetta juuri valitusta näkökulmasta. (”Tutkimukseni tarkoituksena on selvittää, mikä oli operaatio Barbarossan merkitys toisessa maailmansodassa. Valitsin aiheen, koska… Lähteinä käytän mm. verkkomateriaalia ja historian oppikirjaa.”) Johdannossa voit myös selittää aiheeseen liittyvät keskeisimmät käsitteet.

4. Taustaluku

Taustaluvussa kerro lyhyesti toisen maailmansodan syistä, osapuolista sekä keskeisimmistä tapahtumista. Voit mainita tutkimuskohteesi, mutta säästä sen varsinainen käsittely seuraavaan lukuun. Tämän luvun maksimipituus on neljä sivua!

5. Pääluvut

Pääluvuissa on varsinainen asiasisältö. Tutkielma ei ole mielipideteksti, vaan kaikki tiedot perustuvat lähteisiin.  

· Älä kirjoita tekstiä minä/me-muodossa. 
· Kirjoita asiakieltä ja hyvää suomea.
· Kirjoita selkeää ja jäsenneltyä tekstiä. Suunnittele huolella, missä järjestyksessä esität asiat.
· Käytä sanastoa, jonka ymmärrät ja jonka muutkin ymmärtävä. 
· Kirjoita omin sanoin, älä kopioi mitään suoraan. (Kopiointi johtaa tutkielman hylkäämiseen).
· Älä tee luetteloa.
· Erota selkeästi omat mielipiteesi ja johtopäätöksesi lähteistä kerätyistä tiedoista (esim. ”Mielestäni Ylikankaan tulkinta...”).
6. Yhteenveto
Tässä luvussa esittelet lyhyesti aiheestasi tekemät havainnot. Kerrot siis tutkimustuloksen eli mikä merkitys valitsemallasi toisen maailmansodan käännekohdalla oli sodan kulkuun. Yhteenvedossa ei tuoda esiin enää mitään uutta. Kerro myös, miten tutkielman tekeminen sujui ja oletko tyytyväinen lopputulokseen.
7. Lähteet
Tutkimuksen lopussa on lähdeluettelo. Siihen merkitään kaikki käytetyt lähteet tarkkoine tietoineen.
· Käytä monipuolisesti erilaisia lähteitä, ei siis pelkkää Wikipediaa. (Mitä ongelmia Wikipedian käyttöön liittyy?)
· Pohdi, onko käyttämäsi lähde luotettava.
· Kuka sen on tuottanut, milloin ja miksi?
· Onko lähde aito?
· Muista rehellisyys: huomioi myös ristiriitaiset lähteet!
· Kirjalliset lähteet merkitään aakkosjärjestyksessä kirjoittajan sukunimen mukaan. Jos tekijöitä on monta, käytetään aakkosissa ensin mainittua tekijää. Jos tekijän nimeä ei ole selvillä, merkitään lähde otsikon mukaan lähdeluetteloon.
· Jos lähteenä on vain artikkeli jostain kokoelmasta, sen paikka määräytyy tekijän sukunimen mukaan.
· Lähdeluetteloon laitetaan myös haastattelut: ketä on haastateltu ja milloin.
· Lähteenä käytetyt verkkosivut merkitään lopuksi luetteloon. Verkkolähteestä tulee merkitä täydellinen osoite ja päivämäärä, jolloin sivu on haettu. Pelkkä hakukoneen nimi ei kelpaa lähdetiedoksi.
· Wikipedia-artikkeleihin on myös merkittävä päiväys, milloin joku on viimeksi muokannut artikkelia.
LÄHTEIDEN MERKITSEMINEN
1) Lähdeluettelomerkintä kirjasta:
Kirjoittajan sukunimi, etunimi. Kirjan nimi. Kustantaja, julkaisupaikka painovuosi.
ESIM:
Linna, Väinö. Tuntematon sotilas. WSOY, Juva 2002. 
Hieta, Pasi & Johansson, Marko & Kokkonen, Ossi & Virolainen, Marjo. Historian taitaja 8. SanomaPro Oy, Helsinki 2017.
2) Lähdeluettelomerkintä lehtiartikkelista:
Kirjoittajan sukunimi, etunimi. Painovuosi. Lehden nimi, ilmestymispäivä, Sivut. 
ESIM:
Elonen, Piia. Isot yrittävät olla ärsyttämättä ketään. Helsingin Sanomat, 22.3.2015, A6.
3) Lähdeluettelomerkintä Internet-sivusta:
Kirjoittajan sukunimi, etunimi. Sivun otsikko. Www-osoite. Päivämäärä, jolloin sivu on luettu.
ESIM:
Opetushallitus. Perusopetuksen opetussuunnitelman perusteet. 
https://www.oph.fi/fi/koulutus-ja-tutkinnot/perusopetuksen-opetussuunnitelman-perusteet. Luettu 5.8.2021. 
4) Lähdeluettelomerkintä Wikipedia-artikkelista:
Wikipedia: Josif Stalin. Päivitetty 27.11.2017.
https://fi.wikipedia.org/wiki/Josif_Stalin. Luettu 12.12.2017.


 AIKATAULU
Näin pysyt aikataulussa:

Tunti 1: kansilehti ja taustaluvun aloitus
· fontti 12 ja riviväli 1,5
· Lisää sivunumerot.
· Uusi pääluku alkaa aina uudelta sivulta, alaluvut eivät.
· taustaluvun aloitus: 
· Mitkä olivat toisen maailmansodan osapuolet?
· Milloin toinen maailmansota käytiin?
· Mitä sodassa tapahtui ennen varsinaista tutkielmasi aihetta? (Keskeiset tapahtumat!)
· 1. Saksan hyökkäys Puolaan (1939)
· Mitä tapahtui? Missä? Milloin? Kuka/mikä? Miten?
· Oppikirja on riittävä lähde taustaluvussa.

Tunti 2: taustaluku (Huom! Merkitse käyttämäsi lähteet heti lähdeluetteloon!)
· Jos olet vielä taustaluvussa, kerro seuraavaksi näistä aiheista:
· 2. Saksa valtaa Länsi-Euroopan maita (1940)
· 3. Taistelu Britanniasta (1940)
· 4. Operaatio Barbarossa (1941)
· Jos pääset jo varsinaiseen aiheeseesi, aloita kertomalla taustoista. Esim. jos aiheesi on Hiroshiman ja Nagasakin pommitukset, kerro ydinaseiden kehityksestä. Mitä tapahtui? Miksi? Missä? Mitkä maat olivat osallisina?

Tunti 3: taustaluku/pääluvut (Huom! Merkitse käyttämäsi lähteet heti lähdeluetteloon!)
· Jos olet vielä taustaluvussa, kerro seuraavaksi näistä aiheista:
· 5. Pearl Harbor (1941)
· 6. El Alamein (1942)
· 7. Stalingrad (1942–1943)
· Jos olet päässyt jo varsinaiseen aiheeseesi, aloita kertomalla taustoista. Esim. jos aiheesi on Hiroshiman ja Nagasakin pommitukset, kerro ydinaseiden kehityksestä. Mitä tapahtui? Miksi? Missä? Mitkä maat olivat osallisina?

Tunti 4: taustaluku/pääluvut (Huom! Merkitse käyttämäsi lähteet heti lähdeluetteloon!)
· Jos olet vielä taustaluvussa, kerro seuraavaksi näistä aiheista:
· 8. Normandian maihinnousu (1944)
· 9. Liittoutuneiden kilpajuoksu Berliiniin, Hitlerin itsemurha ja Saksan antautuminen (1945)
· Jos olet päässyt jo varsinaiseen aiheeseesi, aloita kertomalla taustoista. Esim. jos aiheesi on Hiroshiman ja Nagasakin pommitukset, kerro ydinaseiden kehityksestä. Mitä tapahtui? Miksi? Missä? Mitkä maat olivat osallisina?

Tunti 5: pääluvut (Huom! Merkitse käyttämäsi lähteet heti lähdeluetteloon!)
· Nyt pitäisi jo viimeistään edetä tutkielmasi varsinaiseen aiheeseen eli ensimmäiseen päälukuun.
· Aloita taustoista. Esim. jos aiheesi on Hiroshiman ja Nagasakin pommitukset, kerro ydinaseiden kehityksestä. Mitä tapahtui? Miksi? Missä? Mitkä maat olivat osallisina?
· Mitä toisessa maailmansodassa tapahtui tutkimasi aiheen jälkeen? Miten maailmansota päättyi?
· Muista kertoa vielä ydinpommeista ja Japanin antautumisesta, jos se ei ollut varsinainen aiheesi.
· Kerro lyhyesti, kuten taustaluvussa.
Tunti 6: pääluvut (Huom! Merkitse käyttämäsi lähteet heti lähdeluetteloon!)
· Mitä tapahtui? Miksi? Missä? Mitkä maat olivat osallisina?
· Mitä toisessa maailmansodassa tapahtui tutkimasi aiheen jälkeen? Miten maailmansota päättyi? Mitä sodasta seurasi?
· Muista kertoa vielä ydinpommeista ja Japanin antautumisesta, jos se ei ollut varsinainen aiheesi.
· Kerro lyhyesti, kuten taustaluvussa.

Tunti 7: pääluvut (Huom! Merkitse käyttämäsi lähteet heti lähdeluetteloon!)
· Mitä toisessa maailmansodassa tapahtui tutkimasi aiheen jälkeen? Miten maailmansota päättyi?
· Muista kertoa vielä ydinpommeista ja Japanin antautumisesta, jos se ei ollut varsinainen aiheesi.
· Kerro lyhyesti, kuten taustaluvussa.

Tunti 8: johdanto
· Johdanto tulee valmiissa työssä sisällysluettelon ja taustaluvun väliin.
· Kirjoita preesensmuodossa.
· Esittele aihe ja tutkimusongelma.
· Miten valitsemanne aihe vaikutti toisen maailmansodan kulkuun?
· Miksi valitsit(te) aiheen?
· Esittele keskeiset käyttämäsi lähteet.
· lähdekritiikki: Ovatko käyttämäsi lähteet luotettavia? Miksi (ei)?
· Määrittele tärkeimmät käsitteet (esim. toinen maailmansota).

Tunti 9: pohdinta
· Pohdinta tehdään työn loppuun ennen lähdeluetteloa.
· lyhyt yhteenveto, ei enää uutta asiaa
· Esittele tutkimustuloksesi: Mikä vaikutus tutkimallasi tapahtumalla oli toisen maailmansodan kulkuun?
· Miten työskentely sujui (mikä onnistui, mikä oli vaikeaa, miten tiedonhaku sujui jne.)?
· Oletko tyytyväinen lopputulokseen?

Tunti 10: sisällysluettelo ja lähdeluettelon viimeistely, oikoluku sekä lähetys opettajalle
· Tarkista vielä,
· onko riviväli 1,5.
· onko fonttikoko 12.
· onko luvut numeroitu (johdanto on numero 1).
· alkavatko pääluvut uudelta sivulta.
· onko teksti tasattu vasempaan reunaan tai molempiin reunoihin, ei keskitetty.
· ovatko lähteet aakkosjärjestyksessä.

	Sisällysluettelo

	Johdannossa on kerrottu kaikista aiheista, mutta kuvaus on osittain suppeahko.  
	Johdannossa on käsitelty monipuolisesti kaikkia aiheita.


	Taustaluku
· TOISEN MAAILMANSODAN SYYT, VAIHEET JA OSAPUOLET

	Aiheet on käsitelty muutamalla lauseella.
	tyydyttävä

	Käsittelyluvut

	Pohdinta
· TUTKIMUSTULOS: TAPAHTUMAN VAIKUTUS TOISEN MAAILMANSODAN KULKUUN (ARVIOIDAAN KOHDASSA T11)
· MITEN TYÖSKENTELY SUJUI?

	T2 Historiatiedon hankkiminen
· KÄYTETTY MONIPUOLISESTI ERILAISIA LÄHTEITÄ (ESIM. OPPIKIRJA, MUU KIRJALLISUUS, INTERNET), LÄHTEIDEN LUOTETTAVUUTTA ON ARVIOITU JA LÄHTEET ON MERKITTY OIKEIN
	Lähteitä ei ole merkitty.
	On käytetty vain yhtä lähdettä tai pelkästään Wikipediaa; lähdekritiikki on puutteellista tai voi puuttua kokonaan; lähteiden merkinnässä on paljon puutteita.
	On käytetty paria erilaista lähdettä, lähteiden merkinnässä on puutteita; oppilas tunnistaa eroja lähteiden luotettavuudessa.
	Lähteitä on vähintään kolme ja ne ovat erilaisia; lähteiden merkinnässä on pieniä puutteita; lähteiden luotettavuutta on arvioitu.
	Lähteitä on käytetty monipuolisesti (vähintään viisi erilaista lähdettä); lähteet on merkitty oikein ja lähdekritiikki perusteellista.

	T4 Kronologian ymmärtäminen
· AIHEEN JÄSENTELY PÄÄLUKUIHIN JA ALALUKUIHIN ON LOOGINEN JA TOIMIVA.
· TEKSTI ETENEE LOOGISESTI OIKEASSA AIKAJÄRJESTYKSESSÄ.
· HISTORIALLISTEN KÄSITTEIDEN KÄYTTÄMINEN
	Työ on sekava ja tapahtumat ovat sattumanvaraisessa järjestyksessä.
	Kronologiassa on useita puutteita ja alaluvut puuttuvat kokonaan.
Oppilas tunnistaa joitakin toiseen maailmansotaan liittyviä käsitteitä.
	Kronologiassa on useita puutteita tai alaluvut puuttuvat kokonaan.
Oppilas käyttää toiseen maailmansotaan liittyviä keskeisiä sisällöllisiä käsitteitä.
	Toimii pääosin hyvin, voi olla pieniä epäloogisuuksia tai puutteita.
Oppilas käyttää toiseen maailmansotaan liittyviä keskeisiä sisällöllisiä käsitteitä.
	Selkeä, looginen ja erinomaisesti jäsennelty kokonaisuus.
Oppilas käyttää toiseen maailmansotaan liittyviä käsitteitä ja erittelee siihen liittyviä tapahtumia, henkilöitä ja ilmiöitä.

	T6 Syy-seuraussuhteen ymmärtäminen
	Oppilas ei ole osannut nimetä yhtään toisen maailmansodan syytä tai seurausta.
	Oppilas nimeää jonkin toisen maailmansodan syyn ja jonkin seurauksen.
	Oppilas tunnistaa toisen maailmansodan syitä ja seurauksia.


	Oppilas ymmärtää toisen maailmansodan syitä ja seurauksia ja antaa niistä esimerkkejä.
	Oppilas erottelee toista maailmansotaa selittävät keskeiset tekijät vähemmän tärkeistä ja analysoi historiallisten tapahtumien syitä ja seurauksia (kuten välittömien ja pitkäkestoisten syiden merkitystä).

	T11 Historiatiedon tuottaminen
	Oppilas ei ole vastannut tutkimuskysymykseen.
	Oppilas on pystynyt vastaamaan tutkimuskysymyksen lyhyesti opettajan ohjaamana.
	Oppilas on vastannut tutkimuskysymykseen.
	Oppilas on vastannut tutkimuskysymykseen perustellusti.
	Oppilas on vastannut tutkimuskysymykseen monipuolisen perustellusti ja osoittaa tunnistavansa tulkintoihinsa liittyvän virhetulkinnan mahdollisuuden.

	Oikeinkirjoitus
· TEKSTIN SUJUVUUS JA VIRHEETTÖMYYS
· MONIPUOLISUUS
· TYYLI ASIALLINEN (EI PUHEKIELTÄ)
· KAPPALEJAKO (EI YLIPITKIÄ TAI YHDEN VIRKKEEN KAPPALEITA)
	Oikeakielisyyteen ei ole kiinnitetty huomiota ja kappalejako puuttuu.
	Useita puutteita kieliasussa ja tyylissä; kappalejako saattaa puuttua osittain tai kokonaan.
	Puutteita kielessä ja kappalejaossa.
	Joitakin puutteita kielessä ja/tai kappalejaossa.
	Lähes virheetön kieliasu, kappalejako kunnossa, teksti on monipuolista ja asiallista.



